CELEX: 
Language: el
Date: 2021-04-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/2358 και του κατ’ εξουσιοδότηση κανονισμού (ΕΕ) 2017/2359 όσον αφορά την ενσωμάτωση παραγόντων, κινδύνων και προτιμήσεων βιωσιμότητας στις απαιτήσεις εποπτείας και διακυβέρνησης των προϊόντων για ασφαλιστικές επιχειρήσεις και διανομείς ασφαλιστικών προϊόντων, αφενός, και στους κανόνες περί παροχής επιχειρηματικών και επενδυτικών συμβουλών για επενδυτικά προϊόντα βασιζόμενα σε ασφάλιση, αφετέρου.

ΑΙΤΙΟΛΟΓΙΚΗ ΕΚΘΕΣΗ
            
            
               Ο παρών κανονισμός εντάσσεται σε μια ευρύτερη πρωτοβουλία της Επιτροπής για τη βιώσιμη ανάπτυξη. Θέτει τα θεμέλια για ένα πλαίσιο της ΕΕ στο οποίο οι παράμετροι βιωσιμότητας βρίσκονται στο επίκεντρο του χρηματοπιστωτικού συστήματος για τη στήριξη του μετασχηματισμού της ευρωπαϊκής οικονομίας σε ένα πιο οικολογικό, ανθεκτικό και κυκλικό σύστημα, σύμφωνα με τους στόχους της Ευρωπαϊκής Πράσινης Συμφωνίας
                  1
               .
            
            
               Μετά την έγκριση της συμφωνίας του Παρισιού του 2016 για την κλιματική αλλαγή και των Στόχων Βιώσιμης Ανάπτυξης (ΣΒΑ) της Ατζέντας των Ηνωμένων Εθνών για το 2030, η Επιτροπή ανακοίνωσε, στο σχέδιο δράσης «Χρηματοδότηση της αειφόρου ανάπτυξης»
                  2
               , την πρόθεσή της για ενσωμάτωση της βιωσιμότητας στην παροχή χρηματοοικονομικών συμβουλών και για αποσαφήνιση της ενσωμάτωσης της βιωσιμότητας στα αποκαλούμενα «καθήκοντα καταπιστευματοδόχου» στην τομεακή νομοθεσία. Η ανακοίνωση για την Ευρωπαϊκή Πράσινη Συμφωνία επιβεβαιώνει ότι απαιτούνται μακροπρόθεσμα μηνύματα που να κατευθύνουν τις χρηματοδοτικές ροές και τις ροές κεφαλαίου προς τις πράσινες επενδύσεις ώστε να αποφεύγονται τα μη αξιοποιήσιμα στοιχεία ενεργητικού. Ο παρών κατ’ εξουσιοδότηση κανονισμός θα συμβάλει στην επίτευξη αυτού του ειδικού στόχου.
            
            
               Ο κατ’ εξουσιοδότηση κανονισμός (ΕΕ) 2017/2358 της Επιτροπής
                  3
                συμπληρώνει την οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου
                  4
                για τη διανομή ασφαλιστικών προϊόντων, διευκρινίζοντας τις απαιτήσεις εποπτείας και διακυβέρνησης για τις ασφαλιστικές επιχειρήσεις και τους διανομείς ασφαλιστικών προϊόντων, ενώ ο κατ’ εξουσιοδότηση κανονισμός (ΕΕ) 2017/2359 της Επιτροπής
                  5
                συμπληρώνει την οδηγία (ΕΕ) 2016/97 προσδιορίζοντας τις απαιτήσεις παροχής πληροφοριών και τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων. Ο παρών κανονισμός τροποποιεί τους κατ’ εξουσιοδότηση κανονισμούς (ΕΕ) 2017/2358 και (ΕΕ) 2017/2359 με δύο τρόπους.
            
            
               Πρώτον, ενσωματώνει τις προτιμήσεις των πελατών όσον αφορά τη βιωσιμότητα ως συμπληρωματικό στοιχείο της αξιολόγησης καταλληλότητας. Βάσει του ισχύοντος πλαισίου της οδηγίας για τη διανομή ασφαλιστικών προϊόντων, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση οφείλουν να λαμβάνουν τις αναγκαίες πληροφορίες σχετικά με τις γνώσεις και την πείρα των πελατών στον τομέα των επενδύσεων, την οικονομική τους κατάσταση, συμπεριλαμβανομένης της ικανότητας ανάληψης ζημιών και τους στόχους τους, συμπεριλαμβανομένου του επιπέδου ανοχής κινδύνου του πελάτη, ώστε οι ασφαλιστικοί διαμεσολαβητές και οι ασφαλιστικές επιχειρήσεις να είναι σε θέση να συνιστούν τα βασιζόμενα σε ασφάλιση επενδυτικά προϊόντα που είναι κατάλληλα για τον πελάτη (αξιολόγηση καταλληλότητας). Οι πληροφορίες σχετικά με τους επενδυτικούς στόχους περιλαμβάνουν πληροφορίες σχετικά με τις προτιμήσεις όσον αφορά την ανάληψη κινδύνου, το προφίλ κινδύνου και τους σκοπούς της επένδυσης. Ωστόσο, οι πληροφορίες σχετικά με τους επενδυτικούς στόχους αφορούν, κατά κανόνα, οικονομικούς στόχους, ενώ άλλοι μη οικονομικοί στόχοι του πελάτη, όπως οι προτιμήσεις βιωσιμότητας, συνήθως δεν λαμβάνονται υπόψη. Οι υφιστάμενες αξιολογήσεις καταλληλότητας κατά κανόνα δεν περιλαμβάνουν ερωτήσεις σχετικά με τις προτιμήσεις των πελατών όσον αφορά τη βιωσιμότητα, ενώ η πλειονότητα των πελατών δεν θέτουν οι ίδιοι το θέμα της βιωσιμότητας. Κατά συνέπεια, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση συστηματικά θα μπορούσαν να λαμβάνουν περισσότερο υπόψη παράγοντες βιωσιμότητας στη διαδικασία επιλογής.
            
            
               Ο κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου (στο εξής: κανονισμός SFDR)
                  6
                επιβάλλει να περιγράφεται στα έγγραφα του χρηματοπιστωτικού προϊόντος ο τρόπος με τον οποίο θα επιτευχθεί ή επιτυγχάνεται το δηλωμένο επίπεδο βιωσιμότητάς του ή η φιλοδοξία βιωσιμότητας. Δεδομένου ότι δεν πρόκειται για καθεστώς επισήμανσης, είναι δυνατό να περιγράφονται διάφορες φιλοδοξίες σχετικά με τη βιωσιμότητα. Ενώ τα χρηματοπιστωτικά προϊόντα που αναφέρονται στο άρθρο 9 του κανονισμού SFDR πρέπει να έχουν ως στόχο αειφόρες επενδύσεις που δεν προκαλούν σοβαρή βλάβη, όπως ορίζονται στο άρθρο 2 σημείο 17) του ιδίου κανονισμού, τα χρηματοπιστωτικά προϊόντα που εμπίπτουν στο άρθρο 8 του κανονισμού SFDR μπορούν να ενσωματώνουν διάφορες στρατηγικές, συμπεριλαμβάνοντας ακόμα και αυτές που, παρά τον προβαλλόμενο περιβαλλοντικό, κοινωνικό και σχετικό με τη διακυβέρνηση (ΠΚΔ), τον κοινωνικά υπεύθυνο επενδυτικό (ΚΥΕ) ή τον βιώσιμο προσανατολισμό, μπορεί να στερούνται σημαντικότητας όσον αφορά τη βιωσιμότητα. Με αυτό το δεδομένο και με δεδομένο το διαφορετικό φάσμα προϊόντων της οδηγίας για τη διανομή ασφαλιστικών προϊόντων, του κανονισμού SFDR και του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου
                  7
                (στο εξής: κανονισμός για την ταξινόμηση), το παρόν σχέδιο κανονισμού διασφαλίζει ότι τα χρηματοπιστωτικά μέσα που διαθέτουν ορισμένο επίπεδο σημαντικότητας όσον αφορά τη βιωσιμότητα είναι επιλέξιμα για σύσταση σε πελάτες ή δυνητικούς πελάτες που εκφράζουν σαφείς προτιμήσεις σχετικά με τη βιωσιμότητα. Οι προτιμήσεις βιωσιμότητας περιλαμβάνουν, συνεπώς, χρηματοπιστωτικά μέσα τα οποία είτε επενδύονται, τουλάχιστον σε κάποιον βαθμό, σε δραστηριότητες που συμμορφώνονται προς την ταξινόμηση σύμφωνα με τον κανονισμό για την ταξινόμηση ή σε αειφόρες επενδύσεις, όπως ορίζονται στο άρθρο 2 σημείο 17) του κανονισμού SFDR, οι οποίες περιλαμβάνουν επίσης δραστηριότητες που συμμορφώνονται προς την ταξινόμηση, είτε λαμβάνουν υπόψη τις αρνητικές εξωτερικές συνέπειες των επενδύσεων στο περιβάλλον ή στην κοινωνία από την άποψη των κύριων δυσμενών επιπτώσεων στη βιωσιμότητα. Οι κανόνες σχετικά με τις προτιμήσεις βιωσιμότητας στηρίζουν και ενισχύουν τον στόχο πολιτικής για περιορισμό της προβολής ψευδοοικολογικής ταυτότητας («greenwashing») και των καταχρηστικών πωλήσεων και για ενθάρρυνση του μετασχηματισμού του χρηματοπιστωτικού συστήματος, ώστε να στηρίζονται πραγματικά οι επιχειρήσεις στη μεταβατική τους πορεία προς τη βιωσιμότητα, καθώς και για τη συνέχιση της παροχής στήριξης σε επιχειρήσεις που είναι ήδη βιώσιμες.
            
            
               Οι κανόνες σχετικά με τις προτιμήσεις βιωσιμότητας διασφαλίζουν τη συνοχή με τον κανονισμό SFDR και τον κανονισμό για την ταξινόμηση και ενισχύουν σημαντικά την αποτελεσματικότητα των γνωστοποιήσεων που αφορούν τη βιωσιμότητα στο πλαίσιο των κανονισμών αυτών. Ο κανονισμός για την ταξινόμηση επιβάλλει τη γνωστοποίηση του βαθμού στον οποίο οι επενδύσεις ευθυγραμμίζονται με τον κανονισμό για την ταξινόμηση. 
            
            
               Με επιχειρησιακούς όρους, για τη διευκόλυνση των εσωτερικών διαδικασιών και, ειδικότερα, για τη διατύπωση συστάσεων προς πελάτες ή δυνητικούς πελάτες, βάσει προγενέστερης ανάλυσης των χρηματοπιστωτικών μέσων, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση μπορούν, για παράδειγμα, να κατατάσσουν εκ των προτέρων και να ομαδοποιούν τα εν λόγω προϊόντα εξετάζοντας την αναλογία που επενδύεται σε οικονομικές δραστηριότητες οι οποίες χαρακτηρίζονται ως περιβαλλοντικά βιώσιμες, την αναλογία αειφόρων επενδύσεων ή τη συνεκτίμηση των κύριων δυσμενών επιπτώσεων, όπως κατηγορίες κύριων δυσμενών επιπτώσεων, είδη δεσμεύσεων και ποιοτικοί ή ποσοτικοί δείκτες. Δεδομένου ότι οι επιδιωκόμενες επενδύσεις μέσω επενδυτικών προϊόντων βασιζόμενων σε ασφάλιση είναι πιθανό να προκαλέσουν διάφορες κύριες δυσμενείς επιπτώσεις σε παράγοντες βιωσιμότητας, οι ασφαλιστικοί διαμεσολαβητές και οι ασφαλιστικές επιχειρήσεις θα πρέπει να εξηγούν στους πελάτες ή τους δυνητικούς πελάτες ότι τα στοιχεία που αποδεικνύουν την εξέταση των κύριων δυσμενών επιπτώσεων σε παράγοντες βιωσιμότητας μπορεί να έχουν σημασία για διάφορα ζητήματα που αφορούν το περιβάλλον, την κοινωνία, τους εργαζομένους ή τη διακυβέρνηση, θα πρέπει να καθιστούν δυνατή την απόδειξη της εν λόγω εξέτασης και την παρουσίαση της σχετικής δέσμευσης για την αντιμετώπιση των κύριων δυσμενών επιπτώσεων σε βάθος χρόνου, και μπορεί να αποτυπώνονται με ποιοτικούς και ποσοτικούς δείκτες, συμπεριλαμβανομένων, ενδεικτικά, των δεικτών στο πλαίσιο του κανονισμού SFDR.
            
            
               Δεύτερον, ο παρών κανονισμός ενσωματώνει κινδύνους βιωσιμότητας στις απαιτήσεις εποπτείας και διακυβέρνησης προϊόντων και στους κανόνες για τη σύγκρουση συμφερόντων. Σύμφωνα με το ισχύον πλαίσιο της οδηγίας για τη διανομή ασφαλιστικών προϊόντων, οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα προς πώληση σε πελάτες, διαθέτουν, χρησιμοποιούν και επανεξετάζουν τη διαδικασία για την έγκριση κάθε ασφαλιστικού προϊόντος και των σημαντικών προσαρμογών υφιστάμενου ασφαλιστικού προϊόντος, πριν το προωθήσουν στην αγορά ή το διανείμουν σε πελάτες. Η διαδικασία έγκρισης προϊόντων προσδιορίζει μια συγκεκριμένη αγορά-στόχο για κάθε ασφαλιστικό προϊόν και διασφαλίζει ότι αξιολογούνται όλοι οι κίνδυνοι που συνδέονται με αυτήν την προσδιορισμένη αγορά-στόχο, καθώς και ότι η σκοπούμενη στρατηγική διανομής είναι κατάλληλη για την προσδιορισμένη αγορά-στόχο. Ο κατ’ εξουσιοδότηση κανονισμός (ΕΕ) 2017/2358 ορίζει περαιτέρω λεπτομέρειες για τη διαδικασία εποπτείας και διακυβέρνησης προϊόντων. 
            
            
               Οι προϋποθέσεις για τον προσδιορισμό της αγοράς-στόχου του κατ’ εξουσιοδότηση κανονισμού (ΕΕ) 2017/2358 που εκδόθηκε σύμφωνα με το άρθρο 25 παράγραφος 2 της οδηγίας για τη διανομή ασφαλιστικών προϊόντων, εξακολουθούν να μην θεσπίζουν ρητά τις λεπτομέρειες για την ενσωμάτωση παραγόντων βιωσιμότητας και στόχων που αφορούν τη βιωσιμότητα από ασφαλιστικές επιχειρήσεις και ασφαλιστικούς διαμεσολαβητές που παράγουν ασφαλιστικά προϊόντα, καθώς και από διανομείς ασφαλιστικών προϊόντων. Ο παρών κανονισμός διευκρινίζει ότι οι παράγοντες βιωσιμότητας και οι στόχοι που αφορούν τη βιωσιμότητα θα πρέπει να λαμβάνονται υπόψη κατά τη διαδικασία εποπτείας και διακυβέρνησης ασφαλιστικών προϊόντων.
            
            
               Το μέρος σχετικά με τον κίνδυνο βιωσιμότητας βασίζεται σε τεχνικές συμβουλές για την ενσωμάτωση των κινδύνων βιωσιμότητας και των παραγόντων βιωσιμότητας στις κατ’ εξουσιοδότηση πράξεις βάσει της οδηγίας Φερεγγυότητα ΙΙ και της οδηγίας για τη διανομή ασφαλιστικών προϊόντων που παρέχονται από την Ευρωπαϊκή Αρχή Ασφαλίσεων και Επαγγελματικών Συντάξεων (EIOPA)
                  8
               . Οι τεχνικές συμβουλές καταλήγουν στο συμπέρασμα ότι απαιτούνται περαιτέρω διευκρινίσεις όσον αφορά την ενσωμάτωση των κινδύνων βιωσιμότητας και των παραγόντων βιωσιμότητας στους κατ’ εξουσιοδότηση κανονισμούς (ΕΕ) 2017/2358 και (ΕΕ) 2017/2359 και προσδιορίζουν συγκεκριμένες σχετικές διατάξεις. 
            
            
               Ο παρών κανονισμός και άλλες τομεακές κατ’ εξουσιοδότηση πράξεις που προσαρμόζουν τους κανόνες σχετικά με τα καθήκοντα καταπιστευματοδόχου και εγκρίθηκαν ταυτόχρονα, ενισχύουν επίσης τον κανονισμό SFDR, τον κανονισμό (ΕΕ) 2019/2089 του Ευρωπαϊκού Κοινοβουλίου και του Συμβουλίου
                  9
               , καθώς και τον κανονισμό για την ταξινόμηση. Οι κανόνες αυτοί ενσωματώνουν παραμέτρους βιωσιμότητας στις διαδικασίες επενδύσεων, παροχής συμβουλών και δημοσιοποίησης με συνεπή τρόπο σε όλους τους τομείς. Θέτουν περιβαλλοντικές, κοινωνικές και σχετικές με τη διακυβέρνηση παραμέτρους (βιωσιμότητας) στο επίκεντρο του χρηματοπιστωτικού συστήματος, συμβάλλοντας ώστε να μετατραπεί η οικονομία της Ευρώπης σε ένα πιο πράσινο, πιο ανθεκτικό, αποδοτικό ως προς τη χρήση των πόρων και κυκλικό σύστημα με χαμηλές ανθρακούχες εκπομπές.
            
            
               Ο παρών κανονισμός βασίζεται στην εξουσιοδότηση που προβλέπεται στα άρθρα 25 παράγραφος 2, 28 παράγραφος 4 και 30 παράγραφος 6 της οδηγίας για τη διανομή ασφαλιστικών προϊόντων.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Τον Δεκέμβριο του 2016 η Επιτροπή συγκρότησε ομάδα εμπειρογνωμόνων υψηλού επιπέδου για τη βιώσιμη χρηματοδότηση (ΟΕΥΕ) με στόχο να συμβάλει στην ανάπτυξη μιας στρατηγικής της ΕΕ για τη βιώσιμη χρηματοδότηση, μέσω συστάσεων. Η ΟΕΥΕ δημοσίευσε ενδιάμεση έκθεση με τίτλο «Χρηματοδότηση της βιώσιμης ευρωπαϊκής οικονομίας» στα μέσα Ιουλίου 2017 και παρουσίασε την τελική της έκθεση σε εκδήλωση με τα ενδιαφερόμενα μέρη στις 18 Ιουλίου 2017, παρουσιάζοντας στη συνέχεια ερωτηματολόγιο διαβούλευσης. 
            
            
               Την 31η Ιανουαρίου 2018 δημοσιεύτηκε ενημερωτική δήλωση μαζί με την τελική έκθεση της ΟΕΥΕ σχετικά με τη χρηματοδότηση της βιώσιμης ευρωπαϊκής οικονομίας. Η ενημερωτική δήλωση συνοψίζει τις απαντήσεις στο ερωτηματολόγιο. Στην τελική της έκθεση, η ΟΕΥΕ συνιστά να «απαιτείται από τους συμβούλους επενδύσεων να ερωτούν για τις προτιμήσεις των ιδιωτών επενδυτών, και στη συνέχεια να ανταποκρίνονται σε αυτές, όσον αφορά τον αντίκτυπο των επενδύσεών τους επί της βιωσιμότητας, ως συνήθης συνιστώσα της παροχής χρηματοοικονομικών συμβουλών». Συνέστησε επίσης «να συζητηθεί η διακυβέρνηση για την αντιμετώπιση των μακροπρόθεσμων κινδύνων και των κινδύνων βιωσιμότητας».
            
            
               Τον Μάρτιο του 2018, η Επιτροπή απέστειλε στοχοθετημένο ερωτηματολόγιο σχετικά με την ενσωμάτωση περιβαλλοντικών, κοινωνικών και σχετικών με τη διακυβέρνηση ζητημάτων στην αξιολόγηση καταλληλότητας. Η διαβούλευση έδειξε ότι μόνο μια μειονότητα των πελατών εγείρει προορατικά ζητήματα βιωσιμότητας κατά τη συμβουλευτική διαδικασία. Ορισμένοι από τους λόγους είναι οι εξής: i) δεν υπάρχει διαφάνεια στις διαθέσιμες πληροφορίες σχετικά με χρηματοπιστωτικά προϊόντα με προφίλ βιωσιμότητας· ii) ο κίνδυνος προβολής ψευδοοικολογικής ταυτότητας στην υφιστάμενη τεκμηρίωση είναι υψηλός· και iii) υπάρχει έλλειψη εκπαίδευσης σχετικά με τον αντίκτυπο της ενσωμάτωσης των ζητημάτων αυτών ως προς τους κινδύνους και τις επιδόσεις. Μόνο σε σπάνιες περιπτώσεις φαίνεται ότι οι πελάτες ενδιαφέρονται συστηματικά για παράγοντες βιωσιμότητας κατά τη συμβουλευτική διαδικασία. 
            
            
               Επιπλέον, δημοσιεύτηκε σχέδιο κατ’ εξουσιοδότηση κανονισμού για την ενσωμάτωση πτυχών βιωσιμότητας στις επενδυτικές συμβουλές για επενδυτικά προϊόντα βασιζόμενα σε ασφάλιση, προς υποβολή παρατηρήσεων, σύμφωνα με τις κατευθυντήριες γραμμές για τη βελτίωση της νομοθεσίας, κατά την περίοδο μεταξύ 24ης Μαΐου και 21ης Ιουνίου 2018. Η Επιτροπή έλαβε 20 απαντήσεις που αναφέρονται στον παρόντα κατ’ εξουσιοδότηση κανονισμό για την τροποποίηση του κανονισμού (ΕΕ) 2017/2359. Ενδιαφερόμενα μέρη διαφόρων κατηγοριών (π.χ. ΜΚΟ, ενώσεις του χρηματοπιστωτικού κλάδου, δημόσιοι φορείς) σχολίασαν διάφορες πτυχές του προτεινόμενου κατ’ εξουσιοδότηση κανονισμού. Ενώ υπήρχε γενικά σαφής στήριξη για την ενίσχυση της εστίασης στους μη χρηματοοικονομικούς στόχους στο πλαίσιο της επενδυτικής διαδικασίας, ορισμένα ενδιαφερόμενα μέρη ήταν απρόθυμα να αλλάξουν τις διαδικασίες που έθεσαν πρόσφατα σε εφαρμογή με βάση την οδηγία για τη διανομή ασφαλιστικών προϊόντων. Όπως περιγράφεται ανωτέρω, η Επιτροπή δεν είναι μόνο πεπεισμένη για την επείγουσα ανάγκη προώθησης του προγράμματός της για τη βιώσιμη χρηματοδότηση, αλλά είναι επίσης της άποψης ότι η νέα αναφορά στον κανονισμό SFDR και το προτεινόμενο χρονοδιάγραμμα εφαρμογής της παρούσας κατ’ εξουσιοδότηση πράξης (12 μήνες μετά την έναρξη ισχύος) προβλέπουν επαρκή ευελιξία.
            
            
               Όσον αφορά ορισμένους από τους στόχους στο πλαίσιο της διαδικασίας αξιολόγησης της καταλληλότητας, η Επιτροπή συμπεριέλαβε ορισμένες τροποποιήσεις προκειμένου να καταστεί δυνατή η αναγκαία διαφοροποίηση μεταξύ των επενδυτικών στόχων, αφενός, και των προτιμήσεων βιωσιμότητας, αφετέρου. Η εν λόγω διαφοροποίηση είναι σημαντική για την αποτροπή των καταχρηστικών πωλήσεων. Οι παράγοντες βιωσιμότητας δεν θα πρέπει να υπερισχύουν έναντι του προσωπικού επενδυτικού στόχου του πελάτη. Ως εκ τούτου, οι προτιμήσεις βιωσιμότητας θα πρέπει να εξετάζονται μόνο στο πλαίσιο της διαδικασίας καταλληλότητας άπαξ και προσδιοριστεί σαφώς ο επενδυτικός στόχος του πελάτη. Στόχος των κανόνων για τις προτιμήσεις βιωσιμότητας είναι να αυξήσουν την ευαισθητοποίηση των πελατών ή δυνητικών πελατών σχετικά με τη διαθεσιμότητα επενδυτικών προϊόντων βασιζόμενων σε ασφάλιση με φιλοδοξία βιωσιμότητας. Δεδομένων των κανόνων για τις προτιμήσεις βιωσιμότητας, τα επενδυτικά προϊόντα βασιζόμενα σε ασφάλιση με διαφορετικά επίπεδα φιλοδοξίας βιωσιμότητας δεν απαιτούν προσαρμογή. Τα εν λόγω επενδυτικά προϊόντα βασιζόμενα σε ασφάλιση θα ωφεληθούν από το καθεστώς των προτιμήσεων βιωσιμότητας ή θα συνεχίσουν να αποτελούν αντικείμενο σύστασης, αλλά όχι ως επενδυτικά προϊόντα βασιζόμενα σε ασφάλιση που πληρούν τις προτιμήσεις βιωσιμότητας του πελάτη ή του δυνητικού πελάτη, όπως ορίζει ο παρών κανονισμός. Με επιχειρησιακούς όρους, τα χαρακτηριστικά βιωσιμότητας των επενδυτικών προϊόντων βασιζόμενων σε ασφάλιση θα πρέπει να παρουσιάζονται με διαφανή τρόπο ώστε οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση να έχουν τη δυνατότητα να συμμετέχουν σε διάλογο με πελάτες ή δυνητικούς πελάτες προκειμένου να κατανοήσουν επαρκώς και σε βάθος τις ατομικές προτιμήσεις βιωσιμότητας των πελατών. Για την αποφυγή επιβάρυνσης για υφιστάμενους πελάτες για τους οποίους έχει ήδη διεξαχθεί αξιολόγηση καταλληλότητας, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση θα πρέπει να έχουν τη δυνατότητα να προσδιορίζουν τις ατομικές προτιμήσεις βιωσιμότητας του πελάτη στην επόμενη τακτική επικαιροποίηση της εν λόγω αξιολόγησης.
            
         
         
            
               Οι κανόνες για τις προτιμήσεις βιωσιμότητας ενισχύουν τη χρήση της ταξινόμησης της ΕΕ για τις βιώσιμες δραστηριότητες, δηλαδή τις οικονομικές δραστηριότητες που χαρακτηρίζονται περιβαλλοντικά βιώσιμες σύμφωνα με το άρθρο 3 του κανονισμού για την ταξινόμηση, καθώς και την επίτευξη αειφόρων επενδύσεων, όπως ορίζονται στο άρθρο 2 σημείο 17) του κανονισμού SFDR, και περιλαμβάνουν επίσης επενδύσεις στις προαναφερθείσες οικονομικές δραστηριότητες που χαρακτηρίζονται ως περιβαλλοντικά βιώσιμες. Οι κανόνες παρέχουν, επίσης, κίνητρα για τη σύσταση χρηματοπιστωτικών μέσων που λαμβάνουν υπόψη και μειώνουν τις σημαντικές αρνητικές εξωτερικές συνέπειες τις οποίες προκαλούν οι εν λόγω επενδύσεις, δηλαδή τις κύριες δυσμενείς επιπτώσεις.  
            
            
               Η Επιτροπή ζήτησε από την EIOPA να εκδώσει τεχνικές συμβουλές σχετικά με πιθανές τροποποιήσεις των κατ’ εξουσιοδότηση πράξεων που πρόκειται να εγκριθούν στο πλαίσιο της οδηγίας για τη διανομή ασφαλιστικών προϊόντων, όσον αφορά την ενσωμάτωση κινδύνων βιωσιμότητας και παραγόντων βιωσιμότητας στους τομείς των οργανωτικών απαιτήσεων και των συστημάτων διακυβέρνησης και εποπτείας των προϊόντων.
            
            
               Στις 30 Απριλίου 2019, η EIOPA εξέδωσε τεχνικές συμβουλές σχετικά με την ενσωμάτωση των κινδύνων βιωσιμότητας και των παραγόντων βιωσιμότητας στις κατ’ εξουσιοδότηση πράξεις στο πλαίσιο της οδηγίας Φερεγγυότητα ΙΙ και της οδηγίας για τη διανομή ασφαλιστικών προϊόντων. Στις συμβουλές ελήφθησαν υπόψη οι απόψεις τις οποίες εξέφρασαν τα ενδιαφερόμενα μέρη κατά τη διάρκεια της δημόσιας διαβούλευσης που διεξήχθη στο διάστημα μεταξύ της 28ης Νοεμβρίου 2018 και της 28ης Φεβρουαρίου 2019. Οι συμβουλές περιλαμβάνουν ανάλυση κόστους-οφέλους. Οι συμβουλές εξετάζουν το θέμα της ενσωμάτωσης των κινδύνων βιωσιμότητας και παραγόντων βιωσιμότητας στις απαιτήσεις εποπτείας και διακυβέρνησης των προϊόντων και στους κανόνες για τη σύγκρουση συμφερόντων. Οι συστάσεις που εκπόνησε η EIOPA και οι οποίες υποβλήθηκαν σε δημόσια διαβούλευση, ενσωματώθηκαν στον παρόντα κατ’ εξουσιοδότηση κανονισμό.
            
            
               Σύμφωνα με τις αρχές για τη βελτίωση της νομοθεσίας, το παρόν σχέδιο πρότασης δημοσιεύτηκε για δεύτερη διαβούλευση που πραγματοποιήθηκε μεταξύ της 8ης Ιουνίου 2020 και της 6ης Ιουλίου 2020. Αφού συνεκτιμήθηκαν δεόντως οι ληφθείσες παρατηρήσεις, προστέθηκαν περαιτέρω τροποποιήσεις στο κείμενο.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του παρόντος κανονισμού ορίζεται στο άρθρο 25 παράγραφος 2, στο άρθρο 28 παράγραφος 4 και στο άρθρο 30 παράγραφος 6 της οδηγίας (ΕΕ) 2016/97.
            
            
               Ο παρών κανονισμός καλύπτει τις ακόλουθες τροποποιήσεις του κανονισμού (ΕΕ) 2017/2358 και του κανονισμού (ΕΕ) 2017/2359:
            
            
               Το άρθρο 1 έχει ως στόχο να διευκρινίσει ότι οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα προς πώληση σε πελάτες θα πρέπει να εξετάζουν δεόντως τους στόχους βιωσιμότητας όταν προσδιορίζουν ομάδες πελατών με τις ανάγκες, τα χαρακτηριστικά και τους στόχους των οποίων είναι συμβατό το ασφαλιστικό προϊόν. Η αξιολόγηση της αγοράς-στόχου με βάση τα αντίστοιχα προφίλ κινδύνου/απόδοσης και τα χαρακτηριστικά του προϊόντος θα πρέπει επίσης να καλύπτει τον στόχο των αειφόρων επενδύσεων ή των περιβαλλοντικών ή κοινωνικών χαρακτηριστικών του προϊόντος. Στο πλαίσιο της εν λόγω εξέτασης, οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα θα πρέπει επίσης να λαμβάνουν ρητά υπόψη τους στόχους βιωσιμότητας των πελατών που ανήκουν στην αγορά-στόχο. 
            
            
               Επίσης, οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα θα πρέπει να γνωστοποιούν με διαφάνεια τους παράγοντες βιωσιμότητας των προϊόντων τους ώστε να παρέχουν στους διανομείς ασφαλιστικών προϊόντων τη δυνατότητα διεξαγωγής διαλόγου με πελάτες ή δυνητικούς πελάτες προκειμένου να κατανοήσουν επαρκώς και σε βάθος τις ατομικές προτιμήσεις βιωσιμότητας των πελατών, σύμφωνα με τον κατ’ εξουσιοδότηση κανονισμό (ΕΕ) 2017/2358 της Επιτροπής. Όσον αφορά τις αειφόρες επενδύσεις, δεν θα απαιτείται ο προσδιορισμός αρνητικής αγοράς-στόχου.
            
            
               Το άρθρο 2 έχει ως στόχο να διευκρινίσει ότι οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση πρέπει να λαμβάνουν υπόψη τις πιθανές μορφές σύγκρουσης συμφερόντων που ενδέχεται να ανακύψουν σε σχέση με παράγοντες βιωσιμότητας. Επιπλέον, κατά την παροχή συμβουλών για επενδυτικά προϊόντα βασιζόμενα σε ασφάλιση, οι ασφαλιστικοί διαμεσολαβητές και οι ασφαλιστικές επιχειρήσεις θα πρέπει να διενεργούν υποχρεωτική αξιολόγηση των προτιμήσεων βιωσιμότητας των πελατών ή των δυνητικών πελατών τους. Θα πρέπει να λαμβάνουν υπόψη τις εν λόγω προτιμήσεις βιωσιμότητας κατά τη διαδικασία επιλογής των βασιζόμενων σε ασφάλιση επενδυτικών προϊόντων που συνιστούν στους εν λόγω πελάτες. Τρεις είναι οι κατηγορίες επενδυτικών προϊόντων βασιζόμενων σε ασφάλιση που θα πρέπει να αποτελούν αναπόσπαστο μέρος των προτιμήσεων βιωσιμότητας, δηλαδή προϊόντα που επιδιώκουν να επιτύχουν ελάχιστη αναλογία αειφόρων επενδύσεων σε οικονομικές δραστηριότητες που χαρακτηρίζονται ως περιβαλλοντικά βιώσιμες σύμφωνα με το άρθρο 3 του κανονισμού για την ταξινόμηση ή προϊόντα που επιδιώκουν να επιτύχουν ελάχιστη αναλογία αειφόρων επενδύσεων, όπως ορίζονται στο άρθρο 2 σημείο 17) του κανονισμού SFDR, όπου η ελάχιστη αναλογία ορίζεται από τον πελάτη ή τον δυνητικό πελάτη. Η τρίτη κατηγορία επενδυτικών προϊόντων βασιζόμενων σε ασφάλιση που είναι επιλέξιμα για ατομικές προτιμήσεις βιωσιμότητας περιλαμβάνει προϊόντα που λαμβάνουν υπόψη τις κύριες δυσμενείς επιπτώσεις στους παράγοντες βιωσιμότητας, όπου τα στοιχεία που αποδεικνύουν την εν λόγω συνεκτίμηση καθορίζονται από τον πελάτη ή τον δυνητικό πελάτη.
            
            
               Για παράδειγμα, τα «επενδυτικά προϊόντα βασιζόμενα σε ασφάλιση που επιδιώκουν την επίτευξη ελάχιστης αναλογίας αειφόρων επενδύσεων» θα περιλαμβάνουν πάντοτε χρηματοπιστωτικά προϊόντα που αναφέρονται στο άρθρο 9 του κανονισμού SFDR και χρηματοπιστωτικά προϊόντα που αναφέρονται στο άρθρο 8 του ιδίου κανονισμού, υπό την προϋπόθεση ότι αυτά τα χρηματοπιστωτικά προϊόντα αποσκοπούν, τουλάχιστον σε κάποιο βαθμό, σε αειφόρες επενδύσεις. Ο ελάχιστος αυτός βαθμός καθορίζεται από τους πελάτες ή δυνητικούς πελάτες, με αποτέλεσμα οι κανόνες για τις προτιμήσεις βιωσιμότητας να λαμβάνουν πλήρως υπόψη τις φιλοδοξίες τους σχετικά με τη βιωσιμότητα. Σε άλλα παραδείγματα περιλαμβάνονται επενδυτικά προϊόντα βασιζόμενα σε ασφάλιση με περιβαλλοντικά ή κοινωνικά χαρακτηριστικά τα οποία βασίζονται, μεταξύ άλλων, σε στρατηγική αποκλεισμού και είναι πιθανό να εμπίπτουν στις προτιμήσεις βιωσιμότητας, υπό την προϋπόθεση ότι αποσκοπούν, τουλάχιστον σε κάποιο βαθμό, σε αειφόρες επενδύσεις ή αποδεικνύουν ότι λαμβάνονται υπόψη και αντιμετωπίζονται ή μετριάζονται οι κύριες δυσμενείς επιπτώσεις, σύμφωνα με τις ελάχιστες αναλογίες επενδύσεων ή τα στοιχεία που αποδεικνύουν τη συνεκτίμηση των κύριων δυσμενών επιπτώσεων στους παράγοντες βιωσιμότητας αντίστοιχα, όπως καθορίζονται από τον πελάτη ή τον δυνητικό πελάτη. Αυτό σημαίνει επίσης ότι τα επενδυτικά προϊόντα βασιζόμενα σε ασφάλιση που προωθούν περιβαλλοντικά ή κοινωνικά χαρακτηριστικά χωρίς αναλογία βιώσιμων επενδύσεων ή χωρίς αναλογία επενδύσεων σε δραστηριότητες που συμμορφώνονται προς την ταξινόμηση ή δεν λαμβάνουν υπόψη τις κύριες δυσμενείς επιπτώσεις δεν θα είναι επιλέξιμα για σύσταση προς τους πελάτες ή τους δυνητικούς πελάτες με βάση τις ατομικές τους προτιμήσεις βιωσιμότητας. Ωστόσο, τέτοια επενδυτικά προϊόντα βασιζόμενα σε ασφάλιση μπορούν παρόλα αυτά να συνιστώνται στο πλαίσιο της δοκιμής καταλληλότητας, αλλά όχι ως προϊόντα που πληρούν τις ατομικές προτιμήσεις βιωσιμότητας.
            
            
               Το άρθρο 3 του παρόντος κανονισμού ορίζει την ημερομηνία εφαρμογής του προτεινόμενου κανονισμού, συμπεριλαμβανομένης της μεταβατικής περιόδου των 12 μηνών.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.4.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2017/2358 και του κατ’ εξουσιοδότηση κανονισμού (ΕΕ) 2017/2359 όσον αφορά την ενσωμάτωση παραγόντων, κινδύνων και προτιμήσεων βιωσιμότητας στις απαιτήσεις εποπτείας και διακυβέρνησης των προϊόντων για ασφαλιστικές επιχειρήσεις και διανομείς ασφαλιστικών προϊόντων, αφενός, και στους κανόνες περί παροχής επιχειρηματικών και επενδυτικών συμβουλών για επενδυτικά προϊόντα βασιζόμενα σε ασφάλιση, αφετέρου.
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων
                  10
               , και ιδίως το άρθρο 25 παράγραφος 2, το άρθρο 28 παράγραφος 4 και το άρθρο 30 παράγραφος 6,
            
            
               Εκτιμώντας τα ακόλουθα:
            
         
         
            
               (1)Η μετάβαση σε μια πιο βιώσιμη, αποδοτική ως προς τη χρήση των πόρων και κυκλική οικονομία χαμηλών ανθρακούχων εκπομπών, σύμφωνα με τους Στόχους Βιώσιμης Ανάπτυξης, είναι καίριας σημασίας ώστε να διασφαλιστεί η μακροπρόθεσμη ανταγωνιστικότητα της οικονομίας της Ένωσης. Το 2016 η Ένωση συνήψε τη συμφωνία του Παρισιού
                  11
               . Το άρθρο 2 παράγραφος 1 στοιχείο γ) της Συμφωνίας του Παρισιού θέτει ως στόχο την ενίσχυση της αντιμετώπισης της κλιματικής αλλαγής, μεταξύ άλλων, με το να καταστούν οι χρηματοδοτικές ροές συμβατές με την πορεία προς την επίτευξη χαμηλών εκπομπών αερίων του θερμοκηπίου και την ανθεκτική στις κλιματικές μεταβολές ανάπτυξη.
            
            
               (2)Αναγνωρίζοντας την πρόκληση αυτή, η Επιτροπή παρουσίασε την Ευρωπαϊκή Πράσινη Συμφωνία
                  12
                τον Δεκέμβριο του 2019. Η Πράσινη Συμφωνία συνιστά μια νέα αναπτυξιακή στρατηγική που αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία με οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία από το 2050 και μετά, θα έχουν μηδενιστεί οι καθαρές εκπομπές αερίων του θερμοκηπίου και στην οποία η οικονομική ανάπτυξη θα έχει αποσυνδεθεί από τη χρήση των πόρων. Ο στόχος αυτός απαιτεί να δίδονται σαφή μηνύματα στους επενδυτές όσον αφορά τις επενδύσεις τους, προς αποφυγή μη αξιοποιήσιμων στοιχείων ενεργητικού και αύξηση της βιώσιμης χρηματοδότησης.
            
            
               (3)Τον Μάρτιο του 2018, η Επιτροπή δημοσίευσε σχέδιο δράσης με τίτλο «Χρηματοδότηση της αειφόρου ανάπτυξης»
                  13
                για τη χάραξη μιας φιλόδοξης και ολοκληρωμένης στρατηγικής για τη βιώσιμη χρηματοδότηση. Ένας από τους στόχους που καθορίζονται στο σχέδιο δράσης είναι ο αναπροσανατολισμός των ροών κεφαλαίων προς αειφόρες επενδύσεις προκειμένου να επιτευχθεί βιώσιμη και χωρίς αποκλεισμούς ανάπτυξη. 
            
            
               (4)Η ορθή εφαρμογή του σχεδίου δράσης ενθαρρύνει τη ζήτηση των επενδυτών για αειφόρες επενδύσεις. Ως εκ τούτου, είναι αναγκαίο να διευκρινιστεί ότι θα πρέπει να λαμβάνονται υπόψη παράγοντες και στόχοι βιωσιμότητας στο πλαίσιο των απαιτήσεων διακυβέρνησης των προϊόντων που ορίζονται στον κατ’ εξουσιοδότηση κανονισμό (ΕΕ) 2017/2358 της Επιτροπής
                  14
               .
            
            
               (5)Οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα θα πρέπει να λαμβάνουν υπόψη παράγοντες βιωσιμότητας κατά τη διαδικασία έγκρισης κάθε ασφαλιστικού προϊόντος και στις λοιπές ρυθμίσεις διακυβέρνησης και εποπτείας για κάθε ασφαλιστικό προϊόν που προορίζεται να διανεμηθεί σε πελάτες που ζητούν ασφαλιστικά προϊόντα με προφίλ βιωσιμότητας. 
            
            
               (6)Δεδομένου ότι η αγορά-στόχος θα πρέπει να οριστεί σε επαρκώς αναλυτικό επίπεδο, δεν θα πρέπει να αρκεί η γενική δήλωση ότι το ασφαλιστικό προϊόν διαθέτει προφίλ βιωσιμότητας. Αντί αυτής, οι ασφαλιστικές επιχειρήσεις ή οι ασφαλιστικοί διαμεσολαβητές που παράγουν το ασφαλιστικό προϊόν θα πρέπει να προσδιορίζουν σε ποια ομάδα πελατών, με συγκεκριμένους στόχους όσον αφορά τη βιωσιμότητα, προορίζεται να διανεμηθεί το ασφαλιστικό προϊόν.
            
            
               (7)Για να διασφαλίζεται η εύκολη πρόσβαση σε ασφαλιστικά προϊόντα με παράγοντες βιωσιμότητας επίσης για πελάτες που δεν έχουν προτιμήσεις βιωσιμότητας, οι ασφαλιστικές επιχειρήσεις και οι ασφαλιστικοί διαμεσολαβητές που παράγουν ασφαλιστικά προϊόντα δεν θα πρέπει να προσδιορίζουν ομάδες πελατών με τις ανάγκες, τα χαρακτηριστικά και τους στόχους των οποίων δεν είναι συμβατό ένα ασφαλιστικό προϊόν με παράγοντες βιωσιμότητας.
            
            
               (8)Οι παράγοντες βιωσιμότητας ενός ασφαλιστικού προϊόντος θα πρέπει να παρουσιάζονται με διαφάνεια ώστε οι διανομείς ασφαλιστικών προϊόντων να είναι σε θέση να παρέχουν στους πελάτες ή στους δυνητικούς πελάτες τους τις σχετικές πληροφορίες.
            
            
               (9)Η εκτίμηση επιπτώσεων στην οποία στηρίζονται οι μεταγενέστερες νομοθετικές πρωτοβουλίες που δημοσιοποιήθηκαν τον Μάιο του 2018
                  15
                κατέδειξε την ανάγκη να διευκρινιστεί ότι οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση, στο πλαίσιο των υποχρεώσεών τους έναντι των πελατών και των δυνητικών πελατών τους, θα πρέπει να λαμβάνουν υπόψη παράγοντες βιωσιμότητας. 
            
            
               (10)Προκειμένου να διατηρηθεί υψηλό επίπεδο προστασίας των επενδυτών, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση θα πρέπει, κατά τον εντοπισμό των μορφών σύγκρουσης συμφερόντων των οποίων η ύπαρξη ενδέχεται να βλάψει τα συμφέροντα ενός πελάτη ή δυνητικού πελάτη, να περιλαμβάνουν και τις μορφές σύγκρουσης συμφερόντων που απορρέουν από την ενσωμάτωση των προτιμήσεων βιωσιμότητας του πελάτη. Για υφιστάμενους πελάτες για τους οποίους έχει ήδη διεξαχθεί αξιολόγηση καταλληλότητας, οι ασφαλιστικοί διαμεσολαβητές και οι ασφαλιστικές επιχειρήσεις θα πρέπει να έχουν τη δυνατότητα να προσδιορίζουν τις ατομικές προτιμήσεις βιωσιμότητας του πελάτη στην επόμενη τακτική επικαιροποίηση της εν λόγω αξιολόγησης.
            
            
               (11)Οι ασφαλιστικοί διαμεσολαβητές και οι ασφαλιστικές επιχειρήσεις που παρέχουν συμβουλές σχετικά με επενδυτικά προϊόντα βασιζόμενα σε ασφάλιση θα πρέπει να είναι σε θέση να συνιστούν κατάλληλα επενδυτικά προϊόντα βασιζόμενα σε ασφάλιση στους πελάτες ή δυνητικούς πελάτες τους και, ως εκ τούτου, θα πρέπει να είναι σε θέση να θέτουν ερωτήσεις για τον προσδιορισμό των ατομικών προτιμήσεων βιωσιμότητας του πελάτη. Σύμφωνα με την υποχρέωση άσκησης δραστηριοτήτων διανομής με βάση το βέλτιστο συμφέρον των πελατών, οι συστάσεις προς τους πελάτες ή δυνητικούς πελάτες θα πρέπει να αντικατοπτρίζουν τόσο τους οικονομικούς στόχους όσο και τυχόν προτιμήσεις βιωσιμότητας που εκφράζονται από τους εν λόγω πελάτες. Ως εκ τούτου, είναι αναγκαίο να διευκρινιστεί ότι η ενσωμάτωση παραγόντων βιωσιμότητας στη συμβουλευτική διαδικασία δεν πρέπει να οδηγεί σε πρακτικές καταχρηστικής πώλησης ή σε ανακριβείς ισχυρισμούς ότι συγκεκριμένα επενδυτικά προϊόντα βασιζόμενα σε ασφάλιση ανταποκρίνονται σε προτιμήσεις βιωσιμότητας. Για να αποφεύγονται παρόμοιες πρακτικές ή ανακριβείς ισχυρισμοί, οι ασφαλιστικοί διαμεσολαβητές και οι ασφαλιστικές επιχειρήσεις που παρέχουν συμβουλές σχετικά με επενδυτικά προϊόντα βασιζόμενα σε ασφάλιση θα πρέπει πρώτα να αξιολογούν τους επενδυτικούς στόχους και την ατομική κατάσταση ενός πελάτη ή δυνητικού πελάτη, προτού ρωτήσουν τους πελάτες τους για τις ενδεχόμενες προτιμήσεις τους όσον αφορά τη βιωσιμότητα.
            
            
               (12)Μέχρι σήμερα έχουν αναπτυχθεί επενδυτικά προϊόντα βασιζόμενα σε ασφάλιση με διαφορετικό βαθμό φιλοδοξίας όσον αφορά τη βιωσιμότητα. Για να μπορέσουν οι πελάτες ή οι δυνητικοί πελάτες να κατανοήσουν τους διαφορετικούς βαθμούς βιωσιμότητας και να λάβουν ενημερωμένες επενδυτικές αποφάσεις όσον αφορά τη βιωσιμότητα, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση θα πρέπει να εξηγούν τη διάκριση μεταξύ, αφενός, των επενδυτικών προϊόντων βασιζόμενων σε ασφάλιση που έχουν ως στόχο, εξ ολοκλήρου ή εν μέρει, αειφόρες επενδύσεις σε οικονομικές δραστηριότητες που χαρακτηρίζονται ως περιβαλλοντικά βιώσιμες σύμφωνα με τον κανονισμό (ΕΕ) 2020/852 του Ευρωπαϊκού Κοινοβουλίου και του Συμβουλίου
                  16
               , αειφόρες επενδύσεις όπως ορίζονται στο άρθρο 2 σημείο 17) του κανονισμού (ΕΕ) 2019/2088 του Ευρωπαϊκού Κοινοβουλίου και του Συμβουλίου
                  17
                και των επενδυτικών προϊόντων βασιζόμενων σε ασφάλιση που λαμβάνουν υπόψη τις κύριες δυσμενείς επιπτώσεις στους παράγοντες βιωσιμότητας, τα οποία είναι πιθανό να είναι επιλέξιμα για σύσταση, καθώς πληρούν τις ατομικές προτιμήσεις βιωσιμότητας των πελατών και, αφετέρου, άλλων επενδυτικών προϊόντων βασιζόμενων σε ασφάλιση που δεν διαθέτουν αυτά τα ειδικά χαρακτηριστικά, τα οποία δεν θα πρέπει να είναι επιλέξιμα για σύσταση σε πελάτες ή δυνητικούς πελάτες που έχουν ατομικές προτιμήσεις βιωσιμότητας.
            
            
               (13)Είναι αναγκαίο να αντιμετωπιστούν οι προβληματισμοί όσον αφορά την προβολή ψευδοοικολογικής ταυτότητας, δηλαδή, ειδικότερα, την πρακτική της απόκτησης αθέμιτου ανταγωνιστικού πλεονεκτήματος με τη σύσταση επενδυτικού προϊόντος βασιζόμενου σε ασφάλιση ως φιλικού προς το περιβάλλον ή βιώσιμου, ενώ στην πραγματικότητα το εν λόγω επενδυτικό προϊόν δεν πληροί βασικά περιβαλλοντικά πρότυπα ή άλλα πρότυπα βιωσιμότητας. Για να αποτρέπεται η καταχρηστική πώληση και η προβολή ψευδοοικολογικής ταυτότητας, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση δεν θα πρέπει να προτείνουν επενδυτικά προϊόντα βασιζόμενα σε ασφάλιση που δεν πληρούν τις ατομικές προτιμήσεις βιωσιμότητας ως προϊόντα που πληρούν τις εν λόγω προτιμήσεις. Οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση θα πρέπει να εξηγούν στους πελάτες ή στους δυνητικούς πελάτες τους λόγους για τους οποίους δεν ακολουθούν μια τέτοια πρακτική και να τηρούν αρχείο της εν λόγω αιτιολόγησης.
            
            
               (14)Είναι απαραίτητο να διευκρινιστεί ότι τα επενδυτικά προϊόντα βασιζόμενα σε ασφάλιση που δεν είναι επιλέξιμα για ατομικές προτιμήσεις βιωσιμότητας μπορούν παρόλα αυτά να συνιστώνται από ασφαλιστικούς διαμεσολαβητές και ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση, αλλά όχι ως προϊόντα που πληρούν τις ατομικές προτιμήσεις βιωσιμότητας. Για να επιτρέπονται περαιτέρω συστάσεις σε πελάτες ή δυνητικούς πελάτες, όταν τα επενδυτικά προϊόντα βασιζόμενα σε ασφάλιση δεν πληρούν τις προτιμήσεις βιωσιμότητας του πελάτη, ο πελάτης θα πρέπει να έχει τη δυνατότητα να προσαρμόζει τις πληροφορίες σχετικά με τις προτιμήσεις βιωσιμότητας. Για να αποτρέπεται η καταχρηστική πώληση και η προβολή ψευδοοικολογικής ταυτότητας, οι ασφαλιστικοί διαμεσολαβητές και οι ασφαλιστικές επιχειρήσεις που διανέμουν επενδυτικά προϊόντα βασιζόμενα σε ασφάλιση θα πρέπει να τηρούν αρχεία της απόφασης του πελάτη μαζί με την επεξήγηση του πελάτη που τεκμηριώνει την προσαρμογή.
            
            
               (15)Οι διατάξεις του παρόντος κανονισμού συνδέονται στενά μεταξύ τους και με τις διατάξεις του κανονισμού (ΕΕ) 2019/2088, δεδομένου ότι θεσπίζουν ένα ολοκληρωμένο σύστημα γνωστοποίησης των πτυχών της αειφορίας. Για να καταστεί δυνατή η συνεκτική ερμηνεία και εφαρμογή των εν λόγω διατάξεων και να εξασφαλιστεί ότι οι συμμετέχοντες στην αγορά και οι αρμόδιες αρχές, καθώς και οι επενδυτές, τις κατανοούν στο σύνολό τους και έχουν εύκολη πρόσβαση σε αυτές, είναι σκόπιμο να συμπεριληφθούν σε μία ενιαία νομοθετική πράξη.
            
            
               (16)Επομένως, οι κατ’ εξουσιοδότηση κανονισμοί (ΕΕ) 2017/2358 και (ΕΕ)2017/2359 θα πρέπει να τροποποιηθούν αναλόγως.
            
            
               (17)Οι αρμόδιες αρχές, οι ασφαλιστικοί διαμεσολαβητές και οι ασφαλιστικές επιχειρήσεις θα πρέπει να έχουν επαρκή χρόνο για να προσαρμοστούν στις νέες απαιτήσεις που περιέχει ο παρών κανονισμός. Ως εκ τούτου, η ημερομηνία εφαρμογής του θα πρέπει να μετατεθεί,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Τροποποιήσεις του κατ’ εξουσιοδότηση κανονισμού (ΕΕ) 2017/2358
            
            
               Ο κατ’ εξουσιοδότηση κανονισμός (ΕΕ) 2017/2358 τροποποιείται ως εξής:
            
         
         
            
               1)
                     Στο άρθρο 4 παράγραφος 3 στοιχείο α), το σημείο i) αντικαθίσταται από το ακόλουθο κείμενο:
            
            
               «i)
                     λαμβάνει υπόψη τους στόχους, τα συμφέροντα και τα χαρακτηριστικά των πελατών, συμπεριλαμβανομένων τυχόν στόχων που αφορούν τη βιωσιμότητα·
            
            
               2)
                     Τα άρθρα 5 και 6 αντικαθίστανται από το ακόλουθο κείμενο:
            
            
               «Άρθρο 5
            
            
               Αγορά-στόχος
            
            
               1.
                     Η διαδικασία έγκρισης προϊόντων καθορίζει την αγορά-στόχο και την ομάδα των συμβατών πελατών για κάθε ασφαλιστικό προϊόν. Η αγορά-στόχος προσδιορίζεται σε επαρκώς αναλυτικό επίπεδο, λαμβανομένων υπόψη των χαρακτηριστικών, του προφίλ κινδύνου, της πολυπλοκότητας και της φύσης, καθώς και των παραγόντων αειφορίας του ασφαλιστικού προϊόντος, όπως ορίζονται στο άρθρο 2 σημείο 24) του κανονισμού (ΕΕ) 2019/2088 του Ευρωπαϊκού Κοινοβουλίου και του Συμβουλίου*.
            
            
               2.
                     Οι παραγωγοί δύνανται, ιδίως όσον αφορά επενδυτικά προϊόντα βασιζόμενα σε ασφάλιση, να προσδιορίζουν ομάδες πελατών των οποίων οι ανάγκες, τα χαρακτηριστικά και οι στόχοι δεν είναι εν γένει συμβατά με το ασφαλιστικό προϊόν, με εξαίρεση τις περιπτώσεις στις οποίες τα ασφαλιστικά προϊόντα λαμβάνουν υπόψη παράγοντες αειφορίας όπως αναφέρεται στην παράγραφο 1.
            
            
               3.
                     Οι παραγωγοί σχεδιάζουν και διαθέτουν στην αγορά μόνο ασφαλιστικά προϊόντα που είναι συμβατά με τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, των πελατών που ανήκουν στην αγορά-στόχο. Κατά την αξιολόγηση της συμβατότητας του ασφαλιστικού προϊόντος με μια αγορά-στόχο οι παραγωγοί λαμβάνουν υπόψη το επίπεδο ενημέρωσης που διαθέτουν οι πελάτες που ανήκουν στη συγκεκριμένη αγορά-στόχο, καθώς και τις χρηματοοικονομικές γνώσεις τους.
            
            
               4.
                     Οι παραγωγοί διασφαλίζουν ότι το προσωπικό που συμμετέχει στον σχεδιασμό και στην παραγωγή ασφαλιστικών προϊόντων διαθέτει τις αναγκαίες δεξιότητες, γνώσεις και εμπειρογνωσία για να κατανοεί ορθά τα ασφαλιστικά προϊόντα που πωλούνται, καθώς και τα συμφέροντα, τους στόχους, συμπεριλαμβανομένων τυχόν στόχων που αφορούν τη βιωσιμότητα, και τα χαρακτηριστικά των πελατών που ανήκουν στην αγορά-στόχο.
            
            
               Άρθρο 6
            
            
               Δοκιμή προϊόντων
            
            
               1.
                     Οι παραγωγοί υποβάλλουν τα ασφαλιστικά προϊόντα τους σε κατάλληλες δοκιμές, οι οποίες περιλαμβάνουν, κατά περίπτωση, αναλύσεις σεναρίων, πριν διαθέσουν το συγκεκριμένο προϊόν στην αγορά ή επιφέρουν σε αυτό σημαντικές προσαρμογές ή σε περίπτωση που έχουν σημειωθεί σημαντικές αλλαγές στην αγορά-στόχο. Με τις εν λόγω δοκιμές προϊόντων αξιολογείται αν το ασφαλιστικό προϊόν πληροί καθ’ όλη τη διάρκεια του κύκλου ζωής του τις προσδιορισμένες ανάγκες, τους στόχους, συμπεριλαμβανομένων τυχόν στόχων που αφορούν τη βιωσιμότητα, και τα χαρακτηριστικά των πελατών που ανήκουν στην αγορά-στόχο. Οι παραγωγοί διενεργούν ποιοτικό και, ανάλογα με τον τύπο και τη φύση του ασφαλιστικού προϊόντος, καθώς και τον συναφή κίνδυνο ζημίας για τους πελάτες, ποσοτικό έλεγχο των ασφαλιστικών προϊόντων τους.
            
            
               2.
                     Οι παραγωγοί δεν διαθέτουν τα ασφαλιστικά προϊόντα στην αγορά εάν τα αποτελέσματα των δοκιμών των προϊόντων δείχνουν ότι αυτά δεν πληρούν τις προσδιορισμένες ανάγκες, τους στόχους, συμπεριλαμβανομένων τυχόν στόχων που αφορούν τη βιωσιμότητα, και τα χαρακτηριστικά της αγοράς-στόχου.
            
            
               _____________________
            
            
               *
                     Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»·
            
            
               3)
                     Στο άρθρο 7, η παράγραφος 1 αντικαθίσταται από το ακόλουθο κείμενο:
            
            
               «1.
                     Οι παραγωγοί παρακολουθούν συνεχώς και επανεξετάζουν τακτικά τα ασφαλιστικά προϊόντα που έχουν διαθέσει στην αγορά προκειμένου να εντοπίσουν γεγονότα που θα μπορούσαν να επηρεάσουν σοβαρά τα βασικά χαρακτηριστικά, την κάλυψη κινδύνου ή τις εγγυήσεις των συγκεκριμένων προϊόντων. Αξιολογούν κατά πόσον τα ασφαλιστικά προϊόντα συνεχίζουν να είναι συνεπή με τις ανάγκες, τα χαρακτηριστικά και τους στόχους, συμπεριλαμβανομένων τυχόν στόχων που αφορούν τη βιωσιμότητα, της προσδιορισμένης αγοράς-στόχου και κατά πόσον τα εν λόγω προϊόντα διανέμονται στην αγορά-στόχο ή φθάνουν σε πελάτες εκτός της αγοράς-στόχου.»·
            
            
               4)
                     Στο άρθρο 8, η παράγραφος 3 αντικαθίσταται από το ακόλουθο κείμενο:
            
            
               «3.
                     Οι πληροφορίες που αναφέρονται στην παράγραφο 2 δίνουν στους διανομείς ασφαλιστικών προϊόντων τις ακόλουθες δυνατότητες:
            
            
               α)
                     να κατανοούν τα ασφαλιστικά προϊόντα·
            
         
         
            
               β)
                     να αντιλαμβάνονται την προσδιορισμένη αγορά-στόχο για τα ασφαλιστικά προϊόντα·
            
            
               γ)
                     να εντοπίζουν πελάτες των οποίων οι ανάγκες, τα χαρακτηριστικά και οι στόχοι, συμπεριλαμβανομένων τυχόν στόχων που αφορούν τη βιωσιμότητα, δεν είναι συμβατά με το ασφαλιστικό προϊόν·
            
            
               δ)
                     να διεξάγουν δραστηριότητες διανομής για τα σχετικά ασφαλιστικά προϊόντα με γνώμονα την καλύτερη δυνατή εξυπηρέτηση των συμφερόντων των πελατών τους, όπως ορίζεται στο άρθρο 17 παράγραφος 1 της οδηγίας (ΕΕ) 2016/97.»·
            
            
               5)
                     Στο άρθρο 10, η παράγραφος 2 αντικαθίσταται από το ακόλουθο κείμενο:
            
            
               «2.
                     Οι ρυθμίσεις διανομής προϊόντων:
            
            
               α)
                     αποσκοπούν στην πρόληψη και στον μετριασμό της ζημίας για τον πελάτη·
            
            
               β)
                     στηρίζουν την ορθή διαχείριση της σύγκρουσης συμφερόντων·
            
            
               γ)
                     διασφαλίζουν ότι λαμβάνονται δεόντως υπόψη οι στόχοι, τα συμφέροντα και τα χαρακτηριστικά των πελατών, συμπεριλαμβανομένων τυχόν στόχων που αφορούν τη βιωσιμότητα.»·
            
            
               6)
                     Το άρθρο 11 αντικαθίσταται από το ακόλουθο κείμενο:
            
            
               «Άρθρο 11
            
            
               Ενημέρωση του παραγωγού
            
            
               Οι διανομείς ασφαλιστικών προϊόντων που αντιλαμβάνονται ότι ένα ασφαλιστικό προϊόν δεν ευθυγραμμίζεται με τα συμφέροντα, τους στόχους και τα χαρακτηριστικά των πελατών που ανήκουν στην προσδιορισμένη αγορά-στόχο, συμπεριλαμβανομένων τυχόν στόχων που αφορούν τη βιωσιμότητα, ή αντιλαμβάνονται άλλες σχετικές με τα προϊόντα περιστάσεις που μπορεί να επηρεάσουν αρνητικά τον πελάτη ενημερώνουν άμεσα τον παραγωγό και, εφόσον ενδείκνυται, τροποποιούν την οικεία στρατηγική διανομής για το συγκεκριμένο ασφαλιστικό προϊόν.».
            
            
               Άρθρο 2 
               Τροποποιήσεις του κατ’ εξουσιοδότηση κανονισμού (ΕΕ) 2017/2359
            
            
               Ο κατ’ εξουσιοδότηση κανονισμός (ΕΕ) 2017/2359 τροποποιείται ως εξής:
            
            
               1)
                     Στο άρθρο 2 προστίθενται τα ακόλουθα σημεία 4) και 5):
            
            
               «4)
                     “προτιμήσεις βιωσιμότητας”: η επιλογή ενός πελάτη ή δυνητικού πελάτη σχετικά με το αν και κατά πόσον ένα ή περισσότερα από τα ακόλουθα χρηματοπιστωτικά προϊόντα θα πρέπει να περιληφθούν στην επένδυσή του:
            
            
               α)
                     επενδυτικό προϊόν βασιζόμενο σε ασφάλιση για το οποίο ο πελάτης ή ο δυνητικός πελάτης καθορίζει ότι μια ελάχιστη αναλογία επενδύεται σε περιβαλλοντικά βιώσιμες επενδύσεις όπως ορίζονται στο άρθρο 2 σημείο 1 του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου**·
            
            
               β)
                     επενδυτικό προϊόν βασιζόμενο σε ασφάλιση για το οποίο ο πελάτης ή ο δυνητικός πελάτης καθορίζει ότι μια ελάχιστη αναλογία επενδύεται σε αειφόρες επενδύσεις όπως ορίζονται στο άρθρο 2 σημείο 17) του κανονισμού (ΕΕ) 2019/2088 του Ευρωπαϊκού Κοινοβουλίου και του Συμβουλίου***·
            
            
               γ)
                     επενδυτικό προϊόν βασιζόμενο σε ασφάλιση που λαμβάνει υπόψη τις κύριες δυσμενείς επιπτώσεις στους παράγοντες βιωσιμότητας, στο οποίο τα ποιοτικά ή ποσοτικά στοιχεία που αποδεικνύουν την εν λόγω συνεκτίμηση καθορίζονται από τον πελάτη ή τον δυνητικό πελάτη·
            
            
               5)
                     “παράγοντες βιωσιμότητας”: οι παράγοντες αειφορίας κατά τα οριζόμενα στο άρθρο 2 σημείο 24) του κανονισμού (ΕΕ) 2019/2088·
            
         
         
            
               _______________________________________________________________
            
            
               **
                     Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
            
            
               ***
                     Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»·
            
            
               2)
                     Στο άρθρο 3, η παράγραφος 1 αντικαθίσταται από το ακόλουθο κείμενο:
            
            
               «1.
                     Για τον εντοπισμό, σύμφωνα με το άρθρο 28 της οδηγίας (ΕΕ) 2016/97, των μορφών σύγκρουσης συμφερόντων που προκύπτουν κατά την άσκηση δραστηριοτήτων διανομής ασφαλιστικών προϊόντων σε σχέση με επενδυτικά προϊόντα βασιζόμενα σε ασφάλιση και που ενέχουν κίνδυνο πρόκλησης ζημίας στα συμφέροντα ενός πελάτη, συμπεριλαμβανομένων των προτιμήσεων βιωσιμότητας του πελάτη, οι ασφαλιστικοί διαμεσολαβητές και οι ασφαλιστικές επιχειρήσεις αξιολογούν αν αυτοί οι ίδιοι, σχετικό πρόσωπο ή οποιοδήποτε πρόσωπο συνδέεται μαζί τους άμεσα ή έμμεσα με σχέση ελέγχου έχουν συμφέρον όσον αφορά το αποτέλεσμα των δραστηριοτήτων διανομής ασφαλιστικών προϊόντων, το οποίο πληροί τα ακόλουθα κριτήρια:
            
            
               α)
                     διακρίνεται από το συμφέρον του πελάτη ή του δυνητικού πελάτη όσον αφορά το αποτέλεσμα των δραστηριοτήτων διανομής ασφαλιστικών προϊόντων·
            
            
               β)
                     είναι δυνατόν να επηρεάσει το αποτέλεσμα των δραστηριοτήτων διανομής ασφαλιστικών προϊόντων εις βάρος του πελάτη.
            
            
               Οι ασφαλιστικοί διαμεσολαβητές και οι ασφαλιστικές επιχειρήσεις ακολουθούν την ίδια διαδικασία για τον εντοπισμό των συγκρούσεων συμφερόντων μεταξύ δύο πελατών.»·
            
            
               3)
                     Το άρθρο 9 τροποποιείται ως εξής:
            
            
               α)
                     στην παράγραφο 2, το στοιχείο α) αντικαθίσταται από το ακόλουθο κείμενο:
            
            
               «α)
                     ανταποκρίνεται στους επενδυτικούς στόχους του εν λόγω πελάτη ή δυνητικού πελάτη, συμπεριλαμβανομένου του επιπέδου ανοχής κινδύνου και τυχόν προτιμήσεων βιωσιμότητας  του εν λόγω προσώπου·»·
            
            
               β)
                     η παράγραφος 4 αντικαθίσταται από το ακόλουθο κείμενο:
            
            
               «4.
                     Στις πληροφορίες σχετικά με τους επενδυτικούς στόχους του πελάτη ή δυνητικού πελάτη, περιλαμβάνονται, κατά περίπτωση, πληροφορίες σχετικά με την επιθυμητή για τον πελάτη ή δυνητικό πελάτη χρονική διάρκεια της επένδυσης, τις προτιμήσεις του σε σχέση με την ανάληψη κινδύνων, το προφίλ κινδύνου, τους σκοπούς της επένδυσης και, επιπλέον, τις προτιμήσεις του όσον αφορά τη βιωσιμότητα. Το επίπεδο των συλλεγόμενων πληροφοριών είναι ενδεδειγμένο για τον συγκεκριμένο εξεταζόμενο τύπο προϊόντος ή υπηρεσίας.»·
            
            
               γ)
                     η παράγραφος 6 αντικαθίσταται από το ακόλουθο κείμενο:
            
            
               «6.
                     Κατά την παροχή συμβουλών σχετικά με επενδυτικό προϊόν βασιζόμενο σε ασφάλιση δυνάμει του άρθρου 30 παράγραφος 1 της οδηγίας (ΕΕ) 2016/97, ένας ασφαλιστικός διαμεσολαβητής ή ασφαλιστική επιχείρηση δεν διατυπώνει προσωπική σύσταση όταν κανένα από τα προϊόντα δεν είναι κατάλληλο για τον πελάτη ή δυνητικό πελάτη.
            
            
               Ένας ασφαλιστικός διαμεσολαβητής ή ασφαλιστική επιχείρηση δεν συνιστά επενδυτικά προϊόντα βασιζόμενα σε ασφάλιση ως προϊόντα που πληρούν τις προτιμήσεις βιωσιμότητας του πελάτη ή δυνητικού πελάτη όταν τα εν λόγω επενδυτικά προϊόντα βασιζόμενα σε ασφάλιση δεν πληρούν αυτές τις προτιμήσεις. Ο ασφαλιστικός διαμεσολαβητής ή η ασφαλιστική επιχείρηση εξηγούν στους πελάτες ή δυνητικούς τους πελάτες τους λόγους για τους οποίους δεν ακολουθούν αυτήν την πρακτική και τηρούν αρχείο των λόγων αυτών.
            
            
               Όταν κανένα επενδυτικό προϊόν βασιζόμενο σε ασφάλιση δεν πληροί τις προτιμήσεις βιωσιμότητας του πελάτη ή του δυνητικού πελάτη και ο πελάτης αποφασίσει να προσαρμόσει τις προτιμήσεις του όσον αφορά τη βιωσιμότητα, ο ασφαλιστικός διαμεσολαβητής ή η ασφαλιστική επιχείρηση τηρεί αρχείο της απόφασης του πελάτη, συμπεριλαμβανομένων των λόγων της απόφασης αυτής»·
            
            
               4)
                     Το άρθρο 14 τροποποιείται ως εξής:
            
            
               α)
                     στην παράγραφο 1 στοιχείο β), το σημείο i) αντικαθίσταται από το ακόλουθο κείμενο:
            
            
               «i)τους επενδυτικούς στόχους του πελάτη, συμπεριλαμβανομένου του επιπέδου ανοχής κινδύνου του εν λόγω προσώπου, και το αν οι επενδυτικοί στόχοι του πελάτη επιτυγχάνονται λαμβάνοντας υπόψη τις προτιμήσεις του όσον αφορά τη βιωσιμότητα·»·
            
         
         
            
               β)στην παράγραφο 4 προστίθεται το ακόλουθο εδάφιο:
            
            
               «Οι απαιτήσεις να πληρούνται οι προτιμήσεις βιωσιμότητας των πελατών ή δυνητικών πελατών, κατά περίπτωση, δεν τροποποιούν τους όρους του πρώτου εδαφίου.».
            
            
               Άρθρο 3
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από [Υπηρεσία Εκδόσεων: να συμπληρωθεί ημερομηνία — 12 μήνες μετά τη δημοσίευση στην Επίσημη Εφημερίδα της Ευρωπαϊκής Ένωσης].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.4.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η Ευρωπαϊκή Πράσινη Συμφωνία [COM(2019)640 final] 
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Σχέδιο Δράσης: Χρηματοδότηση της αειφόρου ανάπτυξης (COM(2018)097 final).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2017/2358 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις εποπτείας και διακυβέρνησης προϊόντων για ασφαλιστικές επιχειρήσεις και διανομείς ασφαλιστικών προϊόντων (ΕΕ L 341 της 20.12.2017, σ. 1).
               
               
                  
                     (4)
                  
                        Οδηγία (EE) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (ΕΕ L 26 της 2.2.2016, σ. 19).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2017/2359 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις παροχής πληροφοριών και τους κανόνες επαγγελματικής δεοντολογίας που εφαρμόζονται στη διανομή των βασιζόμενων σε ασφάλιση επενδυτικών προϊόντων (ΕΕ L 341 της 20.12.2017, σ. 8).
               
               
                  
                     (6)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (7)
                  
                        Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων (ΕΕ L 198 της 22.6.2020, σ. 13).
               
               
                  
                     (8)
                  
                        EIOPA-BoS-19/172, 30 Απριλίου 2019.
               
               
                  
                     (9)
                  
                        Κανονισμός (ΕΕ) 2019/2089 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση του κανονισμού (ΕΕ) 2016/1011 σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς καθώς και τις γνωστοποιήσεις σχετικά με την αειφορία για τους ενωσιακούς δείκτες (ΕΕ L 317 της 9.12.2019, σ. 17).
               
               
                  
                     (10)
                  
                        ΕΕ L 26 της 2.2.2016, σ. 19.
               
               
                  
                     (11)
                  
                        Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Κατ’ εξουσιοδότηση κανονισμός (ΕΕ) 2017/2358 της Επιτροπής, της 21ης Σεπτεμβρίου 2017, για τη συμπλήρωση της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις εποπτείας και διακυβέρνησης προϊόντων για ασφαλιστικές επιχειρήσεις και διανομείς ασφαλιστικών προϊόντων (ΕΕ L 341 της 20.12.2017, σ. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
               
               
                  
                     (17)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).